作者:李曾伯
標題:沁園春
內容:天下中庸，千載一燈，傳之自公。有涵洪雅量，陂澄千頃，堅凝定力，壁立孤峰。佐鼎調梅，參帷借箸，略試斯文經濟功。聽淮鶴，暫素絲攬轡，玉帳分弓。朝來鼓角聲雄。慶元帥新除初度逢。任西風局面，人皆澒洞，福星堂上，我獨從容。草檄傳燕，開門釋蔡，了卻中原公袞東。歸廊廟，把格天勳業，與宋無窮。